Både normalt hørende og hørehæmmede kunne blive klogere på hørelsen og høreskader, da der var høremesse i Nordkraft i Aalborg tirsdag.

Det var Høreforeningen, der i anledning af sin 100 års fødselsdag, inviterede til høremesse i Nordkraft. Her kunne man for eksempel se nærmere på det nyeste inden for høreapparater eller besøge Aalborg Universitets lydeksperimentarium og teste, om lyden i ens høretelefoner er skadeligt høj. Også den regionale Høreklinik og Instituttet for Syn og Hørelse var til stede ved messen, hvor de kunne fortælle om deres behandlings-og vejledningstilbud til folk, der er ramt af hørenedsættelse, tinnitus eller andre hørerelaterede problemer. Omkring 800.000 tusind danskere lider af hørerelaterede problemer.